**Fulg de nea**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vino frig şi mă-nfăşoară

Cu bucăţi de toamnă-n seară

Şi-ai să vezi ce lungă-i noaptea

Şi cât de aproape-i moartea.

Nămeţit de doruri grele

Astăzi nu mai am surcele

Să aprind din nou iubire

Să cad pradă în robire.

Nu mai stau de veghe zorii,

Nici n-aud struna viorii

De tăcere molipsită

Şi de-arcuşuri părăsită.

Fulg de nea cu vers romantic

Să-mi ningi iarăşi cu jăratic

Ca să-mi dai multă răcoare

Unde focul meu mă doare.

Scutură-mi bine clepsidra

Că mă strânge-n braţe hidra,

Sfarmă-mi inima de gheaţă

Cu fărâme mici de viaţă.

Fără frică de-ntuneric,

Cap de-afiş pe-un panegiric

Voi porni şi către stele

Să dansez pe nori cu iele.

Voi fura clipe din lună

Rătăcite-n grea furtună

Şi ascuns în bulb de soare

Voi bea ultima ninsoare.

Voi uni cerul cu marea,

Voi sorbi din hău uitarea,

Cerul să mă izbăvească

Dumnezeu să mă păzească.

04.10.2018